《陪周溪园登赏心亭》
宋代·翁泳

建业城楼四面窗，赏心胜处冠南邦。
石头西峙云藏寺，水面南浮月满江。
故国秋深人自老，新河夜遁虏谁降。
高人登眺同怀古，忽有飞来白鹭双。

作者简介：翁泳，字永叔，号思斋，建阳（今属福建）人。笃志好学，受业于蔡渊。理宗景定中为上元尉，兼明道书院山长。事见《景定建康志》卷二九、《宋元学案》卷六二。今录诗二首。